ZA NAŠE ŠUME!

# Manifest za šume Bosne i Hercegovine

*UVOD*

*Prirodne šume kojima raspolaže naša zemlja predstavljaju visokovrijedne spomenike prirode. One su veličanstvene u svojoj iskonskoj ljepoti, a to su najsloženiji kopneni ekosistem planete Zemlje jer u njima nalazimo stotine i stotine različitih živih organizama. Zbog toga su kao staništa za tri četvrtine svih biljaka i životinja, ključne su za opstanak života na Zemlji.*

*Od prapočetaka razvoja čovječanstva, šume su predstavljale skloništa, glavni izvor hrane, ogrjeva, građe za naše domove, pa i lijekova, za ljudske zajednice.*

*Danas su one same u velikoj opasnosti, dovedene su na rub opstanka, prvenstveno zbog prekomjerne sječe, a zadnjih desetljeća i zbog klimatskih promjena. Svjetska ekonomija koja šumu promatra samo kao izvor sirovina, te u kojoj je drvo iz šuma isključivo roba, učinila je da u svijetu svake godine nestane površina šuma veličine Bosne i Hercegovine. Još od industrijske revolucije potražnja za drvetom raste, a na cijeni su (sve) više posječena stabla, a ne žive bujne šume koje nestaju.*

*No uslijed globalnog zagrijavanja sve više dolazimo u okolišnu krizu koja prijeti živom svijetu cijele planete Zemlje – uključujući i čovječanstvo. Iz te krize ne možemo izaći bez pomoći drveća koje upija ugljen-dioksid, sprečava eroziju tla, ublažava poplave i vrućine, daje nam hranu i sklonište. Da bismo sačuvali te naše vrijedne životne saputnike i saveznike, moramo iz temelja promijeniti odnos prema šumama.*

**ŠUME BOSNE I HERCEGOVINE U OPASNOSTI**

Klimatske promjene sve ozbiljnije pogađaju cijeli svijet, pa i područje Bosne i Hercegovine. Padavina je iz godine u godinu sve manje, usljed čega drveće trpi nedostatak vode, što pogoduje razvoju brojnih bolesti i štetočina. Sve vrelija i sušnija ljeta uzrokuju pogubne šumske požare koji gutaju šumska staništa i prijete opstanku ne samo najčešćih šumskih vrsta (bukva, hrast, jela, bor, smreka) već i brojnih endemskih, kao što su munika i Pančićeva omorika.

Prema podacima Evropskog informacionog sistema za šumske požare za period od 2007. do 2019. godine, u BiH je u 709 šumskih požara izgorjelo 349.697 hektara šuma i šumskih goleti, većinom livada sa brojnim endemskim biljkama, odnosno 6,83% teritorije BiH.

No još uvijek najveću prijetnju našim šumama, uz požare, predstavlja bjesomučna sječa, nedozvoljena kao i ona formalno dozvoljena ali razmjerama ili načinom štetna za održanje i kvalitetnu obnovu šume.

Šume i šumska zemljišta u BiH pokrivaju oko 53% površine države. U državnom vlasništvu je oko 81%, a u privatnom 19% šume. Zaliha svih šuma procjenjuje se na oko 291 milion kubika, a godišnji prirodni prirast je oko 8 miliona kubika. Službena statistika procjenjuje da se godišnje siječe šest i po do sedam i po miliona kubika, ali bespravna sječa odnese vjerovatno još milion, većinom u privatnim šumama.

Sjeći više od prirasta jednako je uništavanju šume, jer time uzimamo više nego što šuma može dati. Sjeći stara stabla, bez valjanog razloga koji nije utemeljen na stvarnim biološkim i načelima šumarstva, značajno narušava i slabi šumsku zajednicu.

Ostaviti stanovništvo bez pristupa drvetu ugrožava razvoj, ali i način života ljudskih zajednica na ovim prostorima. Danas se dvije trećine stanovništva Bosne i Hercegovine još uvijek grije na drva. Opstanak mnogih porodica zavisi od dostupnosti ogrjevnog drveta po pristupačnim cijenama i od uravnoteženog korištenja šumskog bogatstva. No to iz godine u godinu postaje sve teže - prvenstveno zbog energetske krize koja je dovela do globalne trke za ogrjevnim drvetom. Domaći privatnici sada u enormnom povećanju izvoza vide priliku za bogaćenje, državna šumska preduzeća im to omogućavaju, a našim ljudima se time uskraćuju snabdijevanje kvalitetnim drvetom po prihvatljivim cijenama.

**Prvi korak u očuvanju šuma jest shvatiti da su šume samo uslovno obnovljiv resurs ako brinemo i ulažemo u njega.** Ni komercijalne plantaže ni nekomercijalna sadnja drveća ne mogu zamijeniti prirodne šume s visokim stablima i starom šumom koje se same obnavljaju, ali samo ukoliko im svojim djelovanjem ne narušavamo strukturu, zdravlje i sposobnost samoobnove.

**Drugi bitan korak je prihvatiti da nam šume pomažu u zadovoljavanju mnogih potreba, ali da prvenstveno predstavljaju prirodnu vrijednost same po sebi.** Njihov opstanak ne smije zavisiti od ekonomske i upotrebne vrijednosti drva. Sama šuma nije roba niti sirovinska baza za bjesomučnu eksploataciju nego visoko složeni i osjetljivi ekosistem daleko stariji od ljudske vrste.

**Treći korak ka očuvanju šuma jest usvajanje ideje šume kao prirodne vrijednosti ali i društvenog dobra** kojim se raspolaže u dugoročnom interesu zajednice, jednako za sve, i koje ne smije biti podređeno privatnim interesima. Od korištenja šume ne smije se ostvarivati profit, nego se sve što se od šume zaradi mora ponovo uložiti u šumu.

Djelotvorno upravljanje šumama, njihovo korištenje i očuvanje stoga mora biti zasnovano na novom konceptu zaštite životne sredine. U pitanju je integralna razvojna zaštita koja mora prožimati sve ljudske djelatnosti i aktivnosti, u interesu zadovoljavanja potreba ljudskih zajednica, ali i živog svijeta uopšte. Održiv razvoj u tom smislu zahtijeva zadovoljavanje potreba sadašnje populacije tako da se ne ugrozi zadovoljavanje potreba budućih naraštaja, ali i ne dovede u pitanje opstanak drugih vrsta na planeti Zemlji.

**Održiv razvoj treba da se temelji na principu obnovljivosti a provodi oblicima korištenja, raspolaganja i upravljanja koji ograničene resurse planete stavljaju u funkciju potreba društva kao cjeline i očuvanja prirode, što je jedini društveno ekonomičan i okolišno prihvatljiv odnos prirode i ljudskih zajednica.**

**ŠTA MORAMO POD HITNO URADITI?**

**Usvojiti napredan i valjan Zakon o šumama u Federaciji Bosni i Hercegovini i neophodne podzakonske akte**

koji će osigurati upravljanje šumama na principima ravnoteže ekosistema, održivog života sa šumama, mnogostrukog materijalnog i duhovnog značaja drveća i drveta kao materijala, demokratičnosti procedura i odlučivanja i održivosti na cijeloj teritoriji ovog entiteta, te korištenje šumskog bogatstva prvenstveno kao društvene vrijednosti i dobra, u skladu s potrebama cjelokupnog živog svijeta i lokalnih zajednica, kulturnim tradicijama društva i društveno-ekonomskim razvojem. Takav zakon će praksu upravljanja šumama razvijati na počiva na tri osnovna principa - trajnosti, polufunkcionalnosti i ekonomičnosti.

**Stroga zabrana sječe u nacionalnim parkovima i zaštićenim područjima širom BiH**

* a posebno u nacionalnim parkovima Republike Srpske gdje je postala redovna pojava – bespravna sječa visokovrijednog starog drveća ne može biti zamjena za društveno-ekonomsku politiku koja ljudima garantuje dostojanstven život i razvoj društva. Iznimke su moguće u slučaju pojave bolesti ili požara, ali i tada u strogo reguliranim razmjerama, te za potrebe društveno-ekonomskog razvoja lokalnih zajednica i održanja tradicionalnih znanja upotrebe i obrade lokalnog drveta, no sve to isključivo u opštem interesu, a ne za privatni komercijalni interes i profit.

**Reformisati i ojačati šumarske inspekcije**

* kadrovima, propisima i ovlaštenjima, uz obaveznu hijerarhijsku organizaciju u FBiH (općina-kanton-Federacija) i jasne procedure saradnje s građanstvom.

**Proširiti i strogo kontrolisati certifikaciju upravljanja šumama**

- FSC-certifikacija upravljanja šumama potvrđuje da se šumom upravlja tako da se čuva biološka raznolikost i za dobrobit lokalnog stanovništva i radnika, a istovremeno osigurava ekonomska održivost. Potrebno je pooštriti kontrolu primjene certifikata FSC.

**Obezbijediti stabilan dotok adekvatne količine finansijskih sredstava nacionalnim parkovima u cijeloj zemlji**

* da bi se garantovala djelotvorna i beskompromisna zaštite prirode i zajednica na tim područjima i osiguralo dovoljno sredstava za obavljanje osnovnih funkcije uprave zaštićenog područja. Ponovo uvesti naplatu obaveznih doprinosa za opšte korisne funkcije šuma i ta sredstva usmjeravati za istraživanje, zaštitu, obnovu i uređivanje šuma, uz strogi nadzor nad korištenjem prikupljenih sredstava da se ne bi koristila za nenamjensku potrošnju.

**Subvencionirati rad šumarskih preduzeća na područjima šuma nepovoljne strukture**

* u cilju poboljšanja i unapređenja stanja tih šumskih područja. Osigurati dodatna sredstva za šume koje su izložene požarima u submediteranskim područjima. Raditi na meliorisanju i uređivanju postojećih šuma i podizanju novih. Te šume treba staviti pod trajnu zaštitu , te zabraniti njihovu prenamjenu u poljoprivredno i građevinsko zemljište.

**Staviti pod strogu zaštitu što veći procenat teritorije Bosne i Hercegovine**

* proglašavanjem novih zaštićenih područja i nacionalnih parkova, radi očuvanja prirodnih vrijednosti i razvoja lokalnih zajednica u skladu s njihovim potrebama i tradicijom skladnog odnosa s prirodom. Na cijeloj teritoriji Bosne i Hercegovine implementirati sveobuhvatni evropski program zaštite prirode (Natura 2000) u punom obimu.

**Nabavka savremene opreme za sječu i transport, gdje je primjereno, a uporedno održanje i jačanje tradicionalnih načina transporta, što podrazumijeva korištenje životinjskih zaprega maksimalno prilagođenih našim terenima i očuvanju šuma,**

* da bi se maksimalno zaštitile šumske zajednice, kao veoma osjetljivi sistemi živih bića, i pomogao razvoj raznolikosti živog svijeta u njima.

**Potpuna i bezuslovna zabrana izvoza sirovog i poluprerađenog drveta**

* da bi se garantovala neometana tradicionalna upotreba drveta unutar zemlje, dostupnost drveta domaćem stanovništvu, obezbijedile sirovine za potrebe domaće proizvodnje namještaja od drveta i prirodna obnova šuma bez rizika od eksploatacije zajedničkog dobra za profit malobrojnih.

**Djelotvorna zaštita šuma od požara**

* uspostavom entitetskih (i kantonalnih) centara za kontinuirani nadzor požara, osiguravanjem sredstava za lokalna dežurstva i službe za brzu reakciju, uz nabavku savremene vatrogasne opreme u cilju unapređenja protivpožarne infrastrukture (opremanje i obuka radnika šumarskih preduzeća, finansiranje obuke, opremanja i rada protivpožarnih jedinica u šumarskim preduzećima, pravljenje prosjeka i sl).

**Demokratizovati čuvanje šuma i upravljanje šumama**

* što podrazumijeva formiranje savjeta dobrovoljnih čuvara iz redova stanovništva i udruženja građana lokalne zajednice koji bi redovno nadgledali šume, učestovali u upravljanju njima i odlukama o korištenju šumskog bogatstva.

\* \* \*

*Borba za bosanskohercegovačke rijeke, na kojima je planirana izgradnja preko 600 malih hidroelektrana, vodila se u duhu i praksi nezapamćenog jedinstva lokalnih zajednica i običnih ljudi iz cijele zemlje. Odlučni u namjeri da spriječe uništavanje rijeka i bogaćenje pojedinaca eksploatacijom zajedničkih dobara, Čuvari rijeka već više od deceniju rijeke brane tijelima, na sudovima i u medijima.*

**Iako teška i puna iskušenja, ova borba pokazala je da udruženi i solidarni možemo pokrenuti korjenite promjene čak i u političkim i društvenim okolnostima kakve vladaju u Bosni i Hercegovini**.

Učinili smo da se zabrani izgradnja novih malih hidroelektrana na cijeloj teritoriji Federacije Bosne i Hercegovine i krene u poništenje već zaključenih koncesionih ugovora. Značajne pobjede ostvarene su i u Republici Srpskoj, gdje su odbranjene rijeke unutar Nacionalnog parka “Sutjeska”.

Sad kada su u opasnosti i naše šume udružujemo snage da ih odbranimo i zaštititimo od eksploatatorskog i profiterskog rezona, da bismo ih očuvali za budućnost društvenih i prirodnih zajednica na ovim prostorima i cijeloj planetu Zemlji.

**Prihvatanjem i potpisivanjem ovog dokumenta pridružujemo se Savezu za šume Bosne i Hercegovine i odlučno preuzimamo obavezu da štitimo naše šume i drveće.**